અમેરિકાની સરહદ સાથે જોડાયેલું પૂર્વોેત્તર મેક્સિકોનું કોઆહુઇલા રાજ્ય રોજબરોજ થતી ભેદી પ્રવૃત્તિથી અળખામણું થઈ ગયું છે. મેક્સિકોનાં લોકો પણ ત્યાં સામાન્ય રીતે જતાં ડર અને ગભરાટ અનુભવે છે. લોકોનું ભેદી રીતે અપહરણ અને પછી માનવનાં હાડપિંજરોની વણઝારને કારણે લોકો કોઆહુઇલાનું નામ પડતાં થરથર કાંપી ઊઠે છે. કોઆહુઇલા હજારો લોકોનાં ભેદી અપહરણનું મુખ્ય કેન્દ્ર બની ગયું છે. અહીં ડ્રગ્સમાફિયાઓનાં સંગઠિત ગ્રૂપ દ્વારા ગુનાઓની હારમાળા સર્જાય છે અને તેનાં ખપ્પરમાં નિર્દોષો હોમાય છે. દર વર્ષે આ રાજ્યમાં જ એકલાં ૪૨ ટકા અપહરણની ઘટનાઓ બને છે. ડ્રગ્સની દાણચોરી સાથે સંકળાયેલી ગેંગો લોકોને ખોફમાં રાખવા માટે બેખોફ બનીને અજાણ્યાં અને નિર્દોષ લોકોનાં અપહરણ કરે છે અને પછી ઠંડે કલેજે તેમની હત્યા કરીને જમીનમાં દફનાવી દે છે.